Ma se moordenaar gevonnisRiana Louw Du Toit. Foto: Facebook. Riana Louw du Toit se moordenaar is tot lewenslange tronkstraf gevonnis. Louw du Toit se liggaam is op 6 Februarie in haar motor langs die R354 tussen Sutherland en Merweville aangetref. Sy is met klippe doodgeslaan. Die 41-jarige Jan Esterhuise is kort na die moord in hegtenis geneem. Die Diamond Fields Advertiser berig Esterhuise, ŉ plaaswerker van Sutherland, is Vrydag in die hooggeregshof in Kimberley tot lewenslange tronkstraf vir moord en 15 jaar vir roof met verswarende omstandighede gevonnis. Die vonnisse sal gelyklopend uitgedien word. Volgens die Diamond Fields Advertiser het regter Alme Stanton bevind dat Esterhuise geen berou vir sy dade getoon het nie. Louw du Toit is eers met twee klippe geslaan voor Esterhuise ŉ groter klip op haar kop gegooi het. Esterhuise het Louw du Toit glo vir ŉ rygeleentheid gevra voor hy haar aangeval het. “In jou getuienis het jy toegegee dat Du Toit ’n baie goeie vrou was en jy het haar goed geken. Sy was die slagoffer van jou sinnelose, gewelddadige daad,” het Stanton aan Esterhuise gesê. Louw du Toit word oorleef deur twee tieners. Sy was die kliënteskakelbeampte by die Rogge Brood-restaurant op die Rogge Cloof-plaas.